**Drumul cel lung**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Drumul cel lung

...

Am pus pe masă o ulcea din lut

Și am turnat în ea vinul rubiniu,

Am început să beau într-un târziu,

Privind la cerul ce mă privea tăcut!

...

Câte stele poate, fără ca eu să știu,

S-or fi stins în veacuri ce-au trecut,

Iar mie-mi par că-abia sunt la-nceput,

Că-n ochii mei sclipesc atât de viu?

...

Dar și-au oprit de mult a lor lumină

Deși în ochii mei strălucesc și-acum

În nopți albastre, când bolta e senină,

....

Ca o răsuflare de-al cerului parfum,

Ce pare-o epopee eternă și divină,

Dar sunt numai raze întârziate-n drum!

...

Și când au plecat din bezna cea adâncă,

Planeta asta mare, de-abia se fi născut

Cu toată frământarea pe care o ascult

Din viața ce pe-aici nu apăruse încă!

...

Dar, din primii zori ai vieții de-nceput

Se mai găsesc resturi pe sub câte-o stâncă,

Pe care puhoaie, uneori le-aruncă

Și-atinse de căldură, se preschimbă-n lut

...

Din care-apoi olarul, mai face o ulcea,

Poate ulceaua asta cu vinul rubiniu,

Limpede-n lumina razelor de stea

...

Care-au ajuns la mine-ntr-un târziu,

S-au strecurat tăcute în odaia mea,

Să lucească-n vinul ce pare-atât de viu!